效范景仁侍郎次韵和君實端明長句奉呈龍舒楊守
作者：蘇頌
朝代：宋

paragraphs: 公居幽絕誰能紀，欲到應須勞屐齒。
從官出入路縈紆，况今又去藩龍舒。
人在天南居在北，鄉心千里雲山碧。
山庭不用勒移文，時樂中和歸未得。
他年若尋仙老會，洛下諸公盡中外。
百二十坊山水間，甲第相望門巷對。
過從不獨賞芳珍，造適何妨談道真。
回頭却望朝市裏，多少思歸未去人。